Suja, Miroslav, poslanec NR SR (2021-09-30):
Ďakujem za slovo, pán podpredseda. Vážený pán generálny prokurátor, vážené kolegyne, kolegovia, pán podpredseda parlamentu, nechcel som vystúpiť v rozprave, ale podľa toho, čo tu všetko zaznelo, tak som si považoval za povinnosť, aby som sa k veciam niektorým vyjadril aj ja. Táto vláda urobila všetko preto, aby ľudia prestali veriť v právny štát, stratili dôveru alebo zvyšky dôvery voči tomu, ako riadite Slovenskú republiku, ako zasahujete do nezávislosti prokuratúry a podobne. Vážení kolegovia, kolegyne, hlavne koaliční poslanci a zástupcovia vlády, ktorí odišli, zákon a ústava pre vás absolútne, ale absolútne nič neznamená. Viete, zazneli tu také slová, že nie všetci právnici alebo nie všetci právnici sa rozumejú právu. Asi to hovoril pán kolega Šeliga. (Reakcia z pléna.) Alebo neviem ktorý. No áno, nie som si istý, ale niekto tu povedal, s tým absolútne súhlasím. (Reakcia z pléna.) Keďže možno niekto miesto toho, aby sa vyjadroval, by bolo lepšie, keby bol natáčal ten taxameter ďalej v tom Toronte a nevyjadroval sa zbytočne k veciam, ktorým nerozumie. Nie je možné, aby človek, ktorý tu sedí vedľa mňa po pravej ruke, sa vyjadril takým spôsobom, že keď niečo schváli Národná rada, povie: „No a čo?“ Hej? No a čo? Pán Šeliga hovoril, že generálneho prokurátora sme zvolili my, myslím, takto ukázal na nás. Ale my sme tam piati a generálny prokurátor dostal mandát 132 hlasov naprieč celým politickým spektrom, naprieč celým politickým spektrom. Takže, vážení koaliční kolegovia, ktorí chcete teraz očierňovať prácu generálneho prokurátora, tak si spomeňte, koľko hlasov dostal tu v parlamente, akú má podporu v rámci prokuratúry, prokurátorov, odbornej verejnosti a laickej verejnosti. Viacerí z vás ste sa tu vyjadrili, že nie je možné, ako opozícia, ale aj občania útočia na Špeciálnu prokuratúru. Ale, vážení kolegovia, nečudujte sa, pozrite si, čo ste spravili. Zmenili ste zákon a na Špeciálnu prokuratúru ste dosadili človeka, ktorý je právoplatne odsúdený, a tvárite sa, že to je náhoda, keď sme vám to dopredu hovorili. Tak sa nečudujte, že špeciálny prokurátor nemá absolútne podporu. Je to človek, ktorý podľa odbornej verejnosti by mal sedieť v base, a nie riadiť Špeciálnu prokuratúru. Podľa krokov, ktoré robí, a podľa správy SIS, ktorú sme sa dozvedeli, a rôznych informácií je za tým aj on, za tou, ako ste povedali vy, koaliční poslanci, alebo vaši zástupcovia, za tou čurillovskou mafiou. Ja čakám, keď ste také protikorupčné hnutie a ctíte si zákon, že toto nenaháte tak a že nebudete brániť výkonu spravodlivosti, nech sa zodpovedá generálny prokurátor, čiže špeciálny prokurátor za svoje činy. Viete, keby bol generálny prokurátor len bábka vo vašich rukách, tak dneska mu tu všetci tlieskate, všetci mu tu tlieskate! Ale kvôli tomu, že dodržuje zákon, tak zrazu vám to niektorým vadí. Spomeňte si 132 hlasov, 132 hlasov dostal. A nezabudnite na veci alebo slová, ktoré tu padli, že zákon platí pre každého. Tak ak zákon platí pre každého, tak by mal platiť aj pre vládu, Špeciálnu prokuratúru, NAKU a čurillovskú mafiu, lebo toto sú vaši ľudia. Vy ste kritizovali vašich ľudí v predchádzajúcom volebnom období, ale toto sú vaši ľudia. Netvárte sa a nevyhovárajte sa, že to ste zdedili po predchádzajúcich vládach. Ešte raz hovorím, generálny prokurátor má podporu odbornej, ako aj laickej verejnosti a väčšiny prítomných poslancov. Tak buďme takí dobrí a nahajme ho robiť svoju prácu, lebo ju robí dobre, dodržuje zákon a nedehonestujme jeho činy. (Reakcia z pléna.) Ja viem, že niektorým sa to ťažko počúva, ale je to tak. Ja generálnemu prokurátorovi ako osobne ďakujem za to, že nepodľahol tlaku, za to, že nepodľahol tlakom a rozhoduje v súlade so zákonom, čo, samozrejme, Jožka zadúša, keď to počuje, Pročka, súčasnej vládnej chunte vadí. Priatelia, áno, vadí a hlavne to vadí niektorým poslancom SAS-ky, ktorí boli veľamocne proti tomu, aby bol zvolený. Našťastie zdravý rozum zvíťazil a boli prehlasovaní. Ja verím, že Generálna prokuratúra na čele s generálnym prokurátorom pánom Žilinkom nepodľahne tlakom a bude dodržiavať zákon aj naďalej tak, ako to robí. Pán generálny prokurátor Žilinka, ďakujem za to, čo robíte aj napriek útokom na vašu osobu. Dostali ste dôveru 132 poslancov naprieč celým politickým spektrom a ja verím, že ju nesklamete. Ste posledné svetielko nádeje, keď to musím tak povedať, pre všetkých slušných ľudí, ktorí na Slovensku ešte nestratili vieru v spravodlivosť. Vy ste to posledné pomyselné svetielko nádeje. Tak dúfam, že pôjdete aj naďalej ako doteraz a nič vás nezastraší. Zaznelo tu, vážení priatelia, že sudca, keď vidí duševne chorého, tak ho nezavre do basy, ale do blázninca. Ale na to sa, kolegovia, viacerí z vás nemôžu spoliehať, lebo aj keď vy s vašimi výrokmi alebo činmi tam patríte, ale ste normálne duševne spôsobilí. Tak si to uvedomte. A ešte jedna vec. Ja neviem, či ste tu započuli vyjadrenie vášho odborníka na právo, najväčšieho na Slovensku po mojej pravej ruke Alina Baránika, ktorý sa tu vyjadril a vytkol generálnemu prokurátorovi, že sa zúčastnil politického zasadnutia ZMOS-u. Priatelia, politické zasadnutie ZMOS-u? To môže tento človek povedať? Však on by mal vrátiť ten diplom a ísť naspäť natáčať ten taxameter. Ak to počuli zástupcovia ZMOS-u, ak to počuli tí všetci nezávislí, tých je tam asi najviac, primátori a starostovia a zastúpení všetkých politických strán, ktorí nie sú ani v parlamente, tak tí musia neveriacky krútiť hlavou, že kde sa táto vládna koalícia dostala, keď takéhoto odborníka tu má po mojej pravej ruke, priatelia. Ja som sa nechcel dneska vyjadrovať, ale nedalo mi, musel som.